b'\n_START_ARTICLE_\nConsilier al Pre\xc8\x99edintelui Statelor Unite ale Americii\n_START_SECTION_\nIstoric\n_START_PARAGRAPH_\nPozi\xc8\x9bia a fost creat\xc4\x83 \xc3\xaen timpul administra\xc8\x9biei lui Richard Nixon, care i-a atribuit un rang de membru de cabinet. Acest rang a r\xc4\x83mas valabil p\xc3\xa2n\xc4\x83 \xc3\xaen 1993. \xc3\x8en perioada pre\xc8\x99eden\xc8\x9biei lui Nixon, nu mai pu\xc8\x9bin de opt persoane au de\xc8\x9binut aceast\xc4\x83 func\xc8\x9bie, uneori exist\xc3\xa2nd doi sau trei \xe2\x80\x9econsilieri ai pre\xc8\x99edintelui\xe2\x80\x9d \xc3\xaen acela\xc8\x99i timp. _NEWLINE_\xc3\x8en mandatul pre\xc8\x99edintelui Gerald Ford postul a fost ocupat concomitent de Robert Hartmann \xc8\x99i John O. Marsh, Rogers Morton al\xc4\x83tur\xc3\xa2ndu-li-se pentru scurt\xc4\x83 vreme la \xc3\xaenceputul anului 1976._NEWLINE_Pozi\xc8\x9bia a r\xc4\x83mas vacant\xc4\x83 \xc3\xaen timpul administra\xc8\x9biei lui Jimmy Carter, deoarece Carter a l\xc4\x83sat mai multe posturi neocupate la Casa Alb\xc4\x83 (precum cel de \xc8\x98ef de cabinet) \xc8\x99i a preferat un corp mai redus de consilieri._NEWLINE_Edwin Meese a de\xc8\x9binut pozi\xc8\x9bia \xc3\xaen timpul primului mandat la pre\xc8\x99edintelui Ronald Reagan \xc8\x99i a fost un personaj foarte influent la Casa Alb\xc4\x83. Meese, \xc8\x99eful de cabinet James Baker \xc8\x99i \xc8\x99eful adjunct de cabinet Michael Deaver erau porecli\xc8\x9bi \xe2\x80\x9eThe Troika\xe2\x80\x9d (Triumviratul) \xc8\x99i considera\xc8\x9bi cei mai importan\xc8\x9bi sf\xc4\x83tuitori ai pre\xc8\x99edintelui. Meese a devenit Procuror General \xc3\xaen cel de-al doilea mandat al lui Reagan, iar postul de Consilier al pre\xc8\x99edintelui a r\xc4\x83mas vacant._NEWLINE_Pozi\xc8\x9bia a continuat s\xc4\x83 fie vacant\xc4\x83 \xc8\x99i \xc3\xaen primii trei ani ai mandatului pre\xc8\x99edintelui George H.W. Bush. \xc3\x8en 1992, ea a fost ocupat\xc4\x83 de Clayton Yeutter, dup\xc4\x83 ce acesta a demisionat din func\xc8\x9bia de pre\xc8\x99edinte al Comitetului Na\xc8\x9bional Republican._NEWLINE_Pe timpul administra\xc8\x9biei Bill Clinton postul a devenit concentrat mai mult pe partea de comunicare. Doi dintre consilierii lui Clinton, David Gergen \xc8\x99i Paul Begala, au devenit ulterior anali\xc8\x99ti politici ai postului de televiziune CNN._NEWLINE_\xc3\x8en cele dou\xc4\x83 mandate ale pre\xc8\x99edintelui George W. Bush consilierii s-au ocupat de comunicare, rela\xc8\x9bia cu media, redactarea discursurilor \xc8\x99i birourile de pres\xc4\x83._NEWLINE_\xc3\x8en perioada administra\xc8\x9biei Barack Obama pozi\xc8\x9bia a fost ini\xc8\x9bial abolit\xc4\x83, iar \xc3\xaendatoririle biroului transferate celor trei consilieri superiori: David Axelrod, Pete Rouse, \xc8\x99i Valerie Jarrett, care de\xc8\x9binea \xc8\x99i titlul de \xe2\x80\x9eAsistent al pre\xc8\x99edintelui pentru rela\xc8\x9bii interguvernamentale \xc8\x99i leg\xc4\x83tura cu publicul\xe2\x80\x9d. Pe 6 ianuarie 2011, pre\xc8\x99edintele Obama l-a numit pe Rouse consilier al pre\xc8\x99edintelui, func\xc8\x9bie din care era responsabil cu asisten\xc8\x9ba acordat\xc4\x83 pre\xc8\x99edintelui \xc8\x99i \xc8\x99efului de cabinet al Casei Albe pentru gestionarea de zi cu zi a activit\xc4\x83\xc8\x9bilor personalului de conducere a Casei Albe. John Podesta a fost ultima persoan\xc4\x83 care a de\xc8\x9binut aceast\xc4\x83 func\xc8\x9bie \xc3\xaen timpul administra\xc8\x9biei Obama, \xc3\xaenainte de a demisiona pentru a se al\xc4\x83tura campaniei preziden\xc8\x9biale ale lui Hillary Clinton, \xc3\xaen calitate de \xc8\x99ef de campanie._NEWLINE_La scurt\xc4\x83 vreme dup\xc4\x83 alegerile din 2016, pre\xc8\x99edintele-ales Donald Trump \xc8\x99i-a anun\xc8\x9bat inten\xc8\x9bia de a-l numi pe Stephen Bannon consilier superior. Bannon a primit \xc8\x99i titlul suplimentar de \xe2\x80\x9estrateg \xc8\x99ef\xe2\x80\x9d. Ulterior, Trump a numit-o pe Kellyanne Conway al doilea consilier al s\xc4\x83u.'